|  |
| --- |
| Til Fagskoleutvalget |
|  |
|  |

Oslo 01.07.2014

Innspill til Fagskoleutvalget fra Norges Husflidslag

Norges Husflidslag er kjent med at SRY og Faglig råd for Design og håndverk har gitt innspill til fagskoleutvalget. Norges Husflidslag støtter disse innspillene.

Norges Husflidslag har, sammen med Studieforbundet kultur og tradisjon sondert muligheten for å opprette et nytt fagskoletilbud innen tradisjonelle tekstilfag. Per i dag kan vi ikke se at hverken bransjeforbundet Tekstilhåndverkerne, Norges Husflidslag som frivillig organisasjon eller Studieforbundet kultur og tradisjon har muligheter for dette. Vi representerer et stort fagmiljø, stor faglig bredde, mange utøvere og potensielle studenter, men ingen stor bransje i tradisjonell forstand. Utvikling av nye fagskoletilbud forutsetter at det finnes en bransjeorganisasjon med sterk økonomi.

**Mulighet for opprettelse av nye fagskoletilbud**

Norges Husflidslag er bekymret for de små håndverksfagenes mulighet til å søke og få godkjent fagskoletilbud. Per i dag er det er forslagsstilleren eller interessenten som må finansiere prosessen med å utarbeide søknad til NOKUT. Det er ikke uvanlig å beregne et årsverk for dette arbeidet. NOKUT har en meget omfattende prosedyre for utarbeidelse av nødvendige dokumenter. Videre er det interessenten som må stille garanti for drift inntil den statlige finansieringen slår inn etter korrekt antall studieår.

Det kan være tverrpolitisk enighet i fylkeskommunen om at det skal utredes behov for et nytt fagskoletilbud. Bestillingen går så til den relevante fagskole som, hvis den ikke selv har tilstrekkelig kjennskap til bransjen og fagfeltet, henvender seg til det/de eksterne fagmiljø/bransje og ber om en vurdering/utredning av behovet. Denne utredningen skal også inneholde en finansieringsplan for hvordan først skaffe midler til å finansiere det årsverket som skal til for å utarbeide søknad. I tillegg skal interessenten/bransjen presentere en finansieringsplan for å drifte skoletilbudet inntil det kommer inn under den vanlige finansieringen av tilbudet. Dette skjer normalt etter tre år. Dette er vanlig prosedyre.

Der hvor det er store bransjeorganisasjoner og mange aktører knyttet til fagfeltet er det ikke urimelig at bransjen bidrar med sin andel. Men der hvor det ikke finnes noen bransje, og hvor fagmiljøet er lite og fragmentert betyr dette kravet til ekstern/ikke offentlig finansiering at det ikke er mulig å få opprettet nye fagskoletilbud.

Ordningen fører til en sterkt selvbegrensende fagskolesektor og stopper enhver utvikling av fagskoletilbud innenfor fagområder hvor det ikke finnes noen sterk bransjeøkonomi eller store enkeltaktører. Norges Husflidslag ber om at dette perspektivet tas med og at man tar til vurdering en annen type finansiering for små håndverksfag hvor det ikke finnes en sterk bransjeorganisasjon.

Med vennlig hilsen

Norges Husflidslag

|  |  |
| --- | --- |
| cid:image001.png@01CF944F.7D6063F0 |  |

**Marit Jacobsen Solveig Torgersen Grinder( sign)**

Direktør Kurs og kompetanseutvikling